b'\n_START_ARTICLE_\nNigol Andresen\n_START_SECTION_\nPoliitiline tegevus\n_START_PARAGRAPH_\nNigol Andresen valiti Eesti Sotsialistliku T\xc3\xb6\xc3\xb6liste Partei noortesektsiooni Eesti Noorsotsialistliku Liidu esimeheks. Nigol Andresen oli V Riigikogu liige, aastatel 1932\xe2\x80\x931937, Eesti Sotsialistliku T\xc3\xb6\xc3\xb6liste Partei ja 1934. aasta m\xc3\xa4rtsist Marksistliku T\xc3\xb6\xc3\xb6rahva \xc3\x9chenduse r\xc3\xbchmas. N. Andresen korraldas t\xc3\xb6\xc3\xb6lisameti\xc3\xbchingute tegevust, oli Eesti T\xc3\xb6\xc3\xb6liste Keskliidu ja Eesti T\xc3\xb6\xc3\xb6liste Haridusliidu juhatuse liige. Teda karistati mitmel korral riigivastase agitatsiooni eest. Sisekaitse\xc3\xbclema otsusega 8. veebruarist 1939 keelati tal elamine kaitseseisukorra piirkonnas, v\xc3\xa4lja arvatud Hiiumaa.\n_START_SECTION_\n1940. aasta juunip\xc3\xb6\xc3\xb6re\n_START_PARAGRAPH_\nAastal 1940 sai ta Johannes Varese valitsuse v\xc3\xa4lisministriks. Ta isegi tunnistas, et tal pole sel alal mingeid kogemusi, ent Andrei \xc5\xbddanovi k\xc3\xa4sku tuli kuulata. Kui Eesti N\xc3\xb5ukogude Liidu poolt annekteeriti, sai Andresenist 28. augustil 1940 Eesti NSV Rahvakomissaride N\xc3\xb5ukogu Eesti NSV hariduse rahvakomissar ning Nigol Andresen oli ka aastatel 1940 kuni 1946 Eesti NSV Rahvakomissaride N\xc3\xb5ukogu esimehe aset\xc3\xa4itja._NEWLINE_12. jaanuaril 1941 valiti Nigol Andresen NSV Liidu \xc3\x9clemn\xc3\xb5ukogu saadikuks Eesti NSV-st.\n_START_SECTION_\nTeine maailmas\xc3\xb5da\n_START_PARAGRAPH_\n1941. aastal p\xc3\xb5genes ta Venemaale ja oli \xc3\xbcks Jaroslavli kunstiansamblite peaalgatajaid.\n_START_SECTION_\nTegevus p\xc3\xa4rast 1944. aastat\n_START_PARAGRAPH_\nP\xc3\xa4rast s\xc3\xb5da Eestisse tagasi tulles t\xc3\xb6\xc3\xb6tas Andresen Eesti NSV Ministrite N\xc3\xb5ukogu esimehe aset\xc3\xa4itjana ja 1946\xe2\x80\x931949 Eesti NSV \xc3\x9clemn\xc3\xb5ukogu Presiidiumi esimehe aset\xc3\xa4itjana. Kui n\xc3\xb5ukogude v\xc3\xb5im asus h\xc3\xa4vitama raamatuid, mis talle ideoloogiliselt, faktoloogia, autorite v\xc3\xb5i raamatutes mainitud isikute poolest ei sobinud, siis Andresen mitte ainult ei p\xc3\xbc\xc3\xbcdnud Eesti raamatukogusid kaitsta, vaid kaitseski, seda vaiksel moel, millest kuigi palju kirjalikke j\xc3\xa4lgi ei j\xc3\xa4\xc3\xa4nud.\n_START_SECTION_\nEKP KK VIII Pleenum ja langus\n_START_PARAGRAPH_\nNigol Andresen langes 1950 EK(b)P Keskkomitee VIII pleenumi otsusega koos mitme teise juhtiva eesti kommunistiga "kodanliku natsionalistina" p\xc3\xb5lu alla. Andresen vahistati 24. m\xc3\xa4rtsil 1950 ja sai 25 aastat, kuid vabanes nn Hru\xc5\xa1t\xc5\xa1ovi sula ajal 1955. aastal vangilaagrist Siberis. _NEWLINE_P\xc3\xa4rast vabanemist ja Eestisse naasmist t\xc3\xb5mbus ta avalikust elust tagasi._NEWLINE_Nigol Andresen tegeles kirjandusteadlase ja kriitikuna, avaldas hulga monograafiaid.\n_START_SECTION_\nTsitaat\n_START_PARAGRAPH_\nCCCP \xe2\x80\x93 yks riik noor,_NEWLINE__NEWLINE_kuid vallatu nagu j\xc3\xa4\xc3\xa4karu poeg_NEWLINE__NEWLINE_ja k\xc3\xb5ikjale ulatub, k\xc3\xb5ikjale poeb.'